CELEX: 32022D0675
Language: sk
Date: 2022-04-11 00:00:00
Title: Rozhodnutie Rady (EÚ) 2022/675 z 11. apríla 2022 o pozícii, ktorá sa má v mene Európskej únie zaujať na 57. zasadnutí Výboru znalcov pre prepravu nebezpečného tovaru Medzivládnej organizácii pre medzinárodnú železničnú prepravu, pokiaľ ide o určité zmeny dodatku C k Dohovoru o medzinárodnej železničnej preprave

25.4.2022   
               
               
                  SK
               
               
                  Úradný vestník Európskej únie
               
               
                  L 122/33
               
            
         ROZHODNUTIE RADY (EÚ) 2022/675
         z 11. apríla 2022
         o pozícii, ktorá sa má v mene Európskej únie zaujať na 57. zasadnutí Výboru znalcov pre prepravu nebezpečného tovaru Medzivládnej organizácii pre medzinárodnú železničnú prepravu, pokiaľ ide o určité zmeny dodatku C k Dohovoru o medzinárodnej železničnej preprave
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia pristúpila k Dohovoru o medzinárodnej železničnej preprave z 9. mája 1980 zmenenému Vilniuskym protokolom z 3. júna 1999 (ďalej len „dohovor COTIF“) na základe rozhodnutia Rady 2013/103/EÚ (1).
                  
               
                     (2)
                  
                  
                     V súlade s článkom 6 dohovoru COTIF sa medzinárodná železničná preprava a schvaľovanie železničného materiálu v medzinárodnej preprave majú riadiť podľa pravidiel uvedených v danom článku, najmä „Poriadkom pre medzinárodnú železničnú prepravu nebezpečného tovaru (RID)“, ktorý tvorí dodatok C k dohovoru COTIF.
                  
               
                     (3)
                  
                  
                     V smernici Európskeho parlamentu a Rady 2008/68/ES (2) sa odkazom na RID stanovujú požiadavky na prepravu nebezpečného tovaru cestnou, železničnou alebo vnútrozemskou vodnou dopravou v členských štátoch alebo medzi nimi.
                  
               
                     (4)
                  
                  
                     Podľa článku 13 § 1 písm. d) a článku dohovoru 33 § 5 dohovoru COTIF môže Výbor znalcov pre prepravu nebezpečného tovaru (ďalej len „výbor znalcov RID“) Medzivládnej organizácie pre medzinárodnú železničnú dopravu (ďalej len „OTIF“) môže prijať zmeny prílohy k RID.
                  
               
                     (5)
                  
                  
                     Výbor znalcov RID má na svojom 57. zasadnutí 24. mája 2022 prijať zmeny s cieľom prispôsobiť prílohu k RID vedecko-technickému pokroku.
                  
               
                     (6)
                  
                  
                     Je vhodné stanoviť pozíciu, ktorá sa má zaujať v mene Únie vo výbore znalcov RID, keďže zmeny RID budú mať pre Úniu záväzný charakter.
                  
               
                     (7)
                  
                  
                     Pripravované zmeny majú za cieľ zaistiť bezpečnú a efektívnu prepravu nebezpečného tovaru pri súčasnom zohľadnení vedecko-technického pokroku v sektore, ako aj vývoja nových látok a výrobkov, ktoré by počas prepravy mohli predstavovať nebezpečenstvo.
                  
               
                     (8)
                  
                  
                     Tieto pripravované zmeny sa považujú za vhodné pre bezpečnú a nákladovo efektívnu prepravu nebezpečného tovaru, a preto ich možno podporiť.
                  
               
                     (9)
                  
                  
                     Menšie zmeny v dokumentoch uvedených v prílohe sa v prípady potreby môžu dohodnúť na technickej úrovni na 14. zasadnutí stálej pracovnej skupiny výboru znalcov RID 23. mája 2022, a to aj na základe odporúčaní spoločného zasadnutia Európskej hospodárskej komisie Organizácie Spojených národov medzi výborom znalcov RID a pracovnou skupinou pre prepravu nebezpečného tovaru,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 57. zasadnutí Výboru znalcov pre prepravu nebezpečného tovaru (ďalej len „výbor znalcov RID“) Medzivládnej organizácie pre medzinárodnú železničnú prepravu (ďalej len „OTIF“) v rámci Dohovoru o medzinárodnej železničnej preprave z 9. mája 1980 zmeneného Vilniuskym protokolom z 3. júna 1999, sa uvádza v prílohe k tomuto rozhodnutiu.
            Menšie zmeny v dokumentoch uvedených v prílohe môžu zástupcovia Únie vo výbore znalcov RID dohodnúť bez ďalšieho rozhodnutia Rady.
         
         
            Článok 2
            Rozhodnutia výboru znalcov RID sa po ich prijatí uverejnia v Úradnom vestníku Európskej únie s uvedením dňa nadobudnutia ich účinnosti.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 11. apríla 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuskym protokolom z 3. júna 1999 (Ú. v. EÚ L 51, 23.2.2013, s. 1).
         
            (2)  Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).
      
      
         
            PRÍLOHA
            
                        Návrh
                     
                     
                        Referenčný dokument
                     
                     
                        Predmet
                     
                     
                        Poznámky
                     
                     
                        Pozícia EÚ
                     
                  
                        1.
                     
                     
                        OTIF/RID/CE/GTP/2021/2
                     
                     
                        Zosúladenie Dohody o medzinárodnej cestnej preprave nebezpečných vecí uzavretej 30. septembra 1957 v Ženeve (ADR) a RID s cieľom zahrnúť nové prostriedky uchovávania do vzoru hlásenia o nehodách
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        2.
                     
                     
                        OTIF/RID/CE/GTP/2021/3 a OTIF/RID/CE/GTP/2021/INF.3
                     
                     
                        Zosúladenie ADR a RID, pokiaľ ide o požiadavky týkajúce sa zobrazovaných informácií
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        3.
                     
                     
                        OTIF/RID/CE/GTP/2021/4
                     
                     
                        Montáž bezpečnostných ventilov na nádrže s horľavými skvapalnenými plynmi
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        4.
                     
                     
                        OTIF/RID/CE/GTP/2021/5
                     
                     
                        Konsolidované texty prijaté na spoločnom zasadnutí v rokoch 2020 a 2021 a na zasadnutí stálej pracovnej skupiny Výboru znalcov RID v novembri 2020
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        5.
                     
                     
                        OTIF/RID/CE/GTP/2021/6
                     
                     
                        Zosúladenie ADR a RID v súvislosti s návrhom, konštrukciou a počiatočnou kontrolou a testovaním tlakových nádob, ktoré nespĺňajú predpisy OSN, navrhnutých, skonštruovaných a testovaných podľa referenčných noriem
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        6.
                     
                     
                        OTIF/RID/CE/GTP/2021/INF.4
                     
                     
                        Prechodné opatrenie v súvislosti s oddielom 6.8.2.4.6 (postupy používané príslušným orgánom na schvaľovanie znalcov, vykonávanie kontrol týkajúcich sa cisternových vozňov a na vzájomné uznávanie takýchto kontrol)
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  
                        7.
                     
                     
                        OTIF/RID/CE/GTP/2021/INF.11
                     
                     
                        Návrhy na úpravu kapitoly 6.8 RID s cieľom zohľadniť extra veľké cisternové kontajnery
                     
                     
                        Technický konsenzus v stálej pracovnej skupine Výboru znalcov RID s cieľom prijať text v znení zmien
                     
                     
                        Súhlasiť
                     
                  Všetky uvedené dokumenty sú k dispozícii na webovom sídle OTIF (http://otif.org/en/?page_id=1119) a chápu sa tak, že zahŕňajú zmeny prerokované v rámci stálej pracovnej skupiny Výboru znalcov RID v novembri 2021 a zohľadnené v prílohe I k dokumentu OTIF/RID/CE/GTP/2021-A (Záverečná správa z 13. zasadnutia stálej pracovnej skupiny Výboru znalcov RID – Ženeva/hybridná konferencia, 15. až 18. novembra 2021), takisto k dispozícii na webovom sídle OTIF (http://otif.org/en/?page_id=254).